谷隱堂
作者：呂本中
朝代：宋

paragraphs: 汝州城南二十里，栖畝山前足山水。
老人中開谷隱堂，草屋疏簷對山起。
南橫秀嶺石官道，想像此堂容此老。
堂前茂林浮春煙，堂後池溏多白蓮。
前池紅蓮開更早，正與茂林相對好。
開軒看蓮看不足，遠望少室如碧玉。
碧玉如屏掩此堂，老人與世已相忘。
胡馬揚塵不容駐，萬里奔波失歸路。
客舟不顧生事窘，所至有堂名谷隱。
大榜灰飛小榜存，至今長在對衡門。
澗上丈人肯已冷，中原舊事空銷魂。
老人本是山中客，四海爲家無住宅。
家人清坐已忘貧，何曾更問堂寬窄。